eliminasjonsreaksjon
Store norske leksikon,Realfag,Kjemi,Kjemi
Eliminasjonsreaksjon er en kjemisk reaksjon hvor et lite molekyl elimineres (fjernes) fra et større molekyl, slik at det blir dannet en dobbeltbinding i det større molekylet.
Et eksempel på en eliminasjonsreaksjon er eliminasjon av vann fra etanol, en reaksjon som gir eten med reaksjonsligning:CH3CH2OH → H2C=CH2 + H2OReaksjonen katalyseres av sterk syre. Det første som skjer, er at et H+-ion binder seg til O-atomet i et etanolmolekyl, og vi får CH3CH2OH2+. Dette molekylet er ustabilt og avspalter et H2O-molekyl, og det dannes et karbokation CH3CH2+. Karbokationet er ustabilt og avspalter et H+-ion slik at det dannes et etenmolekyl H2C=CH2.Vi ser at H+-ionet fungerer som en katalysator i eliminasjonsreaksjonen. Det deltar i reaksjonen, men forbrukes ikke, da det frigjøres til slutt.Det omvendte av en eliminasjonsreaksjon er en addisjonsreaksjon. Les mer i Store norske leksikon organisk kjemi